Ixef III Tasleḍt n tesiktiwin n usugnan yellan deg wammud «Allaɣ» d «yiɣallen», d sin yiḥricen seg tfekka n umdan; amenzu yettxemmim yis-s, ma d wis sin ixeddem yis-s. Yella-d usexdem n snat-agi n tmiḍranin s ubrid n usugnan, akken ad d-yemmel uneɣmas belli adabu azzayri yekref allaɣen yettxemmimen akked yifassen iqeddcen i lmend n tmurt-a. «Iɣallen neɣ ifassen», sɛan tazamulit meqqren deg usugnan aqbayli, tenna-d fell-as Camille Laoste-Dujardin : «Am yidelsan-nniḍen, afus ɣur-s tamlilt meqqret, rnu d anesbaɣur seg tama n wazalen n tzamulit : afus yezmer ad yili d amɛiwen, d asɣal n lǧehd, n tebɣest, n tezmert neɣ n udabu, yerna d amesḍulli (ilaq ddima ad yili).»73